Poznáte jojobu? Je to stále zelený krík, ktorý rastie v Kalifornii, jeho semienka obsahujú veľké zásoby kvapalného vosku, z ktorého sa vyrába jeden z najvzácnejších kozmetických olejov.
Jojobový olej je mimoriadne kvalitný a nie nadarmo ho volajú aj "tekuté zlato". Je vhodný pre všetky typy pokožky, pretože sa výborne vstrebáva a nezanecháva pocit mastnoty. Využijete ho na rôzne účely.
Pleť
- Naneste na vlhkú pleť pár kvapiek oleja a hneď ju rozžiari a zregeneruje. Ak ho necháte pár minút vsiaknuť, môžete ho použiť aj ako podklad pod mejkap.
- Jojobový olej tiež vyhladzuje jemné vrásky, urýchli hojenie a pomáha aj pri problematickej a aknóznej pleti.
- Je skvelým pomocníkom aj pri odličovaní. Odstráni totiž nielen mejkap a nečistoty z tváre, ale aj líčenie z očí. Zároveň pôsobí na riasy ako výživa a hydratuje aj očné okolie.
Telo
- Na dovolenke ho oceníte ako skvelú prvú pomoc na pokožku spálenú od slnka. Ponatierajte sa v silnejšej vrstve a už po krátkom čase sa pokožka upokojí a zjemní sa aj nepríjemné začervenanie.
- Jojobový olej môžete používať aj ako bežnú náhradu telového mlieka na celé telo. Pokožku zjemní, vyhladí a zregeneruje.
Vlasy
- Urobte si z neho regeneračnú kúru na vlasy. Pred umývaním si olej vmasírujte do celej dĺžky vlasov a nechajte pôsobiť aspoň hodinu. Potom si vlasy dôkladne umyte šampónom, ideálne dvakrát. Budú zdravé, lesklé a zregenerované.
- Ak ste na dovolenke, môžete si naniesť olej na vlasy aj pred kúpaním v mori. Ochráni ich to pred slnkom a pred vysúšaním zo slanej vody.
Najdôležitejšie správy z východu Slovenska čítajte na Korzar.sme.sk.